 NA KASSIM ADINASI HEBU tafakari hili, unaamka asubuhi na kumpata ndugu yako, mjomba, baba au binamu yako aliyetoweka kwa miongo mitatu iliyopita amerejea nyumbani. Hivi ndivyo mambo yalivyokuwa katika kijiji cha Nyabeda kilichoko katika eneobunge la Ugunja baada ya mwanamume kurejea nyumbani ikiwa inasalia miezi michache tu itimie miaka 30 tangu alipotoweka. Mzee John Odhiambo, 76, alitoweka nyumbani mnamo Oktoba 10, 1993 katika nyumba moja ya maombi jijini Nairobi. Mke wake, Bi Elizabeth Awuor anasema kurejea nyumbani kwa mume wake kunafungua ukurasa mpya wa maisha yake baada ya kuvumilia miongo mitatu akiishi kwa upweke. “Ninamtukuza Mungu kwa kujibu maombi yetu hapa nyumbani,” Bi Awuor anaambia Taifa Leo. Dadake Mzee Odhiambo, Bi Angeline Okinyo aliyemrudisha nyumbani baada ya kupatikana Kariobangi jijini Nairobi anasema kurejea nyumbani kwa ndugu yake kunampa nuru maishani. “Tulizaliwa wawili tu, Bw Odhiambo na mimi. Ninapomuona ninakumbuka namna tulivyokuwa wadogo wakati tukikua,” anasema Bi Okinyo. Baada ya kumtafuta kwa miezi kadhaa mwaka 1993 wasijue alikokuenda, walikata matumaini wakijua hatopatikana kamwe. “Tulimtafuta kila kona nchini lakini juhudi zetu zikagonga mwamba,” akasema Bi Okinyo. Familia inasema Bw Odhiambo, alikabiliwa na maradhi fulani mwaka 1992 yaliyotatiza afya yake ya akili. Baada ya kutafuta tiba kila mahali bila kuona tofauti, waliamua kumpeleka kwa mhubiri mmoja jijini Nairobi. “Tulifumba macho tukaanza kuombewa lakini tulipofumbua macho, tulishtuka kwa sababu ndugu yangu alikuwa ametoweka,” akasema dadake mzee huyo. Mke wa Bw Odhiambo aliposikia kilichokuwa kimetokea, aliamua kushirikiana na shemejiye kumtafuta Bw Odhiambo jijini Nairobi. Bi Awuor anasema siku hizo hawakuwa na simu na hivyo shughuli ya kumtafuta mume wake ilikuwa ngumu ajabu. “Nilipata ujumbe wa Telegram kutoka kwa wanangu waliokuwa shuleni wakati huo,” anakumbuka. Anasema alipitia kwa vituo vyote ambavyo alifikiri huenda mume wake angekuwa amevitembelea. Vituo hivyo ni pamoja na Hospitali ya Mathari, vituo vya polisi, magereza, hospitali nyinginezo jijini na mochari “Sikumpata kwa miezi miwili, nikaamua kurudi nyumbani Ugunja kwa sababu nilikuwa na watoto wanane,” anasimulia. Sasa wiki jana habari nzuri zilitoka jijini Nairobi. Mwenye kuleta habari hizi nzuri hakuwa mwingine isipokuwa mwanawe Bi Okinyo anayeishi jijini Nairobi. Bi Okinyo anasema kijana wake wa kiume alimpigia simu akisema amempata mjomba wake aliyepotea miaka mingi iliyopita. “Aliniambia kwamba kuna mtu aliyemuita wakati akirejea nyumbani baada ya shughuli za kazi. Alipomkaribia, mtu huyo alijitambulisha na hapo kijana akang’amua kumbe alikuwa ni mjomba wake,” alisimulia. Mzee Odhiambo angali na matatizo ya akili lakini familia yake imefurahi sana kumpata. Mwanafamilia mwingine Bw Charles Ajwang, askari jela mstaafu, alielezea furaha yake. Familia hiyo haikuzika mgomba wa ndizi Mzee Odhiambo alipopotea kwa muda mrefu kwa mujibu wa mila za jamii ya Waluo kwa sababu inaegemea zaidi kwa maombi ya imani ya Kikristo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  